Slovenská komora exekútorov začína s vnútornou kontrolou exekútorských úradov.
"Prezídium Slovenskej komory exekútorov vytypovalo viacero úradov, v ktorých sa v minulosti vyskytli problémy. Tieto úrady preverí kontrolná komisia, zložená z troch exekútorov a zástupcu ministerstva spravodlivosti," povedal prezident SKE Miroslav Paller.
Členovia komisie budú vybraní náhodným výberom z 24 kandidátov, ktorých 26. marca tohto roku zvolilo prezídium komory. Kandidáti musia byť exekútormi minimálne päť rokov, nesmie sa voči nim viesť disciplinárne konanie kvôli kontrolnej činnosti a nesmú byť členmi vedenia komory.
Kontrola sa okrem podnetu prezidenta alebo vedenia komory vykoná aj na podnet súdu alebo orgánov verejnej moci, na základe sťažností fyzických alebo právnických osôb a vždy, keď o to požiada ministerstvo spravodlivosti. Spôsob kontroly určuje smernica o priebehu kontroly exekučnej činnosti, ktorú vypracovala komora a schválilo ministerstvo spravodlivosti.
"Kontrola sa zameria na dôsledné dodržiavanie zákonov i hospodárenie a nakladanie s finančnými prostriedkami exekútorského úradu. Pri určovaní jednotlivých úradov sme zohľadnili opakované sťažnosti od ľudí, ako aj podnety z poradne pre občanov v exekúcii, ktorú už dva roky bezplatne poskytujeme v rámci nášho programu Bližšie k ľuďom," dodal Miroslav Paller.
Zistené pochybenia odstúpi kontrolná komisia prezídiu. Ich výsledkom podľa závažnosti môže byť podnet na disciplinárne konanie i podnet orgánom činným v trestnom konaní.
Hlas prezidenta Slovenskej komory exekútorov Miroslava Pallera: